
KONKURSA NOLIKUMS 2026
“ATKRITUMU DETEKTĪVI: ATRODI MAZO UN LIELO!”
1. Mērķis
Katru gadu zinātnieki Latvijas pludmalēs veic mikroplastmasas pētījumu, lai noskaidrotu, kādi maza izmēra atkritumi nonāk piekrastē un kā piesārņojums laika gaitā mainās. 
Ņemot piemēru no Latvijas Hidroekoloģijas institūta pētniekiem, šogad pirmsskolas vecuma bērni aicināti iejusties mazo pētnieku lomā un izzināt, kas slēpjas starp pludmales smilšu graudiem vai citviet apkārtējā vidē. Vai tie ir plastmasas gabaliņi, tekstila šķiedras vai citi cilvēku atstāti atkritumi? Veicot novērojumus un pētījumus, bērni iepazīs apkārtējo vidi, attīstīs pētnieciskās prasmes un izpratni par to, kā ikdienas paradumi ietekmē dabu.
Konkursa mērķis ir veicināt bērnu izpratni par dažāda izmēra atkritumu nonākšanu apkārtējā vidē, tostarp piekrastē, peldvietās un citās publiskās vietās, rosinot atbildīgu attieksmi pret vidi un paradumu atkritumus izmest tiem paredzētajās vietās, lai mazinātu piesārņojumu un rūpētos par tīru dabu.
Konkursa mērķis atbilst ANO Ilgtspējīgas attīstības 14.1. apakšmērķim (jūras un piekrastes piesārņojuma novēršana) un 12.5. un 12.8. apakšmērķim (atkritumu mazināšana, sabiedrības izpratnes un izglītības veicināšana), kā arī atbilst SIA “Liepājas RAS” stratēģiskajam mērķim sabiedrības vides apziņas un izglītības veicināšanā par atkritumu pareizu apsaimniekošanu un novēršanu vidē.
2. Organizators
Dienvidkurzemes atkritumu apsaimniekošanas reģionālais centrs SIA “Liepājas RAS”.
3. Dalībnieki
Konkursā aicinātas piedalīties pirmsskolas izglītības iestādes (turpmāk - PII) vecumā no 4 līdz 7 gadiem no:
Liepājas valstspilsētas, Dienvidkurzemes novada, Saldus novada, kā arī Kuldīgas novada Laidu, Nīkrāces, Raņķu, Rudbāržu pagastiem un Skrundas pilsētas un pagasta.
4. Pieteikšanās kārtība
Līdz 15. oktobrim jāaizpilda pieteikuma anketa (saite), norādot:
· PII nosaukumu; 
· PII adresi;
· grupiņas nosaukumu un bērnu vecuma grupu;
· bērnu skaits;
· kontaktpersonas vārdu, uzvārdu, e-pastu un tālruņa numuru.
No vienas PII var piedalīties vairākas grupiņas. 
5. Gala rezultāts un to iesniegšana
Konkursa gala rezultātā PII izveido līdz  2 min garu video par veikto uzdevumu.  Darbi jāiesūta uz e-pastu: videsizglitiba@liepajasras.lv vai uz WhatsApp numuru +371 20211124 līdz 30. oktobrim plkst. 17.00, norādot PII un grupas nosaukumu.
Iesniedzot darba rezultātu, dalībnieks apliecina: ja materiālos ir ietverti personas dati, tad datu subjekti vai viņu likumiskie pārstāvji par to apstrādi ir informēti un nav tam iebilduši.
6. Konkursa uzdevums
Konkursā jāveic viens no diviem uzdevumiem, izvērtējot sev piemērotākās īstenošanas iespējas:
A. uzdevums “Mazo pludmales atkritumu izpēte” (sijāšana)
Izvēlies pētniecības vietu, kur tiks pētīts mazo atkritumu sastāvs (līdz 2,5 cm lieli) piekrastes smiltīs. Piekraste var būt pludmales vieta Baltijas jūras krastā vai arī iekšzemes peldvieta pie kāda ezera, upes, karjerām vai dīķa. Uzdevuma veikšanai ir nepieciešami šādi rīki:
· 2 metāla spaiņi;
· metāla lāpstiņa;
· metāla siets;
· 4 kociņi;
· striķis;
· lineāls vai mērlenta;
· slēgts trauks vai maisiņš atrasto materiālu uzglabāšanai.
Izvēlētajā piekrastes vietā jāizveido parauglaukums, no kura jāievāc smiltis 3 cm biezā slānī ar un jāievieto vienā no spaiņiem. Tālāk jāveic ievākto smilšu sijāšana cauri sietam un jāatlasa smiltīs atrastie maza izmēra atkritumi. Atrastos maza izmēra atkritumi ir jāsaglabā nelielā traukā vai slēgtā maisiņā, jo uzvarētājiem būs iespēja tos apskatīt ar speciālistu zem mikroskopa. Sīkāka instrukcija skatāma 1.pielikumā vai interneta vietnē https://lhei.lv/zino-par-atkritumiem-daba/. Pētniecībai var izmantot savu aprīkojumu vai arī saņemot to sazinoties ar SIA “Liepājas RAS” vides izglītības speciālistu, rakstot videsizglitiba@liepajasras.lv vai zvanot 20211124. 
Rezultātā jāaizpilda pētījuma darba lapa (skat. 2. pielikums) un jāsagatavo līdz 2 minūtēm garš video stāsts par veikto pētījumu. Video var atspoguļot pētījuma norisi no sākuma līdz beigām, parādot, kā tika meklēti un apkopoti maza izmēra atkritumi pludmalē, stāstīt par interesantākiem vai neparastākiem atradumiem, dalīties ar pārdomām, kā maz izmēra atkritumi ietekmē dabu, dzīvnieku un jūru, dalīties ar ieteikumiem, ko ikviens var darīt, lai pludmalē nonāktu mazāk atkritumu vai minēt galvenos secinājumus par to,  kādi atkritumi pludmalē sastopami visbiežāk un kā tie tur varētu būt nonākuši. 
Video ieteicams iekļaut bērnu komentārus par novērojumiem vai papildināt ar citiem radošiem elementiem. Stāstā nav obligāti jāatspoguļo visi minētie aspekti – svarīgi, lai tas parāda bērnu veikto izpēti, iegūtos atklājumus un rosina rūpēties par tīru piekrasti.
B. uzdevums “Ar atkritumiem piemēslota vieta” (atkritumu kartēšana)
Izvēlies vietu, kur regulāri vai arī esat pamanījuši kādus atkritumus. Tie var būt kādi nelegāli izsviesti atkritumi pie atkritumu tvertnēm vai citviet, kā arī atkritumi pie zemes, cigarešu izsmēķi, atkritumi ūdenī, mežā, tādi kā riepas un citi atkritumi. 
Rezultātā jāaizpilda pētījuma darba lapa (skat. 3. pielikums) un jāuzņem fotogrāfija (vai arī vairākas, ja tiek konstatētas vairākas ar atkritumiem piesārņotas vietas). Darba lapu ar fotogrāfijām iesūtīt kopā ar video. 
Gala rezultātā jāsagatavo līdz 2 minūtēm garš video stāsts par veikto uzdevumu. Video var atspoguļot uzdevuma norisi no sākuma līdz beigām, parādot izvēlēto vietu un tajā konstatētos atkritumus, stāstīt par interesantākajiem vai neparastākajiem atradumiem, dalīties ar pārdomām par to, kā atkritumi ietekmē vidi, dzīvniekus un cilvēkus, kā arī izteikt idejas, kā tie tur varēja nokļūt un ieteikumus, ko ikviens var darīt, lai apkārtējā vide kļūtu tīrāka. Video var iekļaut arī galvenos secinājumus par to, kādi atkritumi konkrētajā vietā sastopami visbiežāk, kā tie tur varētu būt nonākuši un kā varētu novērst šādu piesārņojumu nākotnē.
Video ieteicams papildināt ar bērnu komentāriem par saviem novērojumiem, secinājumiem un ierosinājumiem, kā arī ar citiem radošiem elementiem. Stāstā nav obligāti jāatspoguļo visi minētie aspekti – svarīgi, lai tas parāda bērnu veikto izpēti, iegūtos atklājumus un rosina rūpēties par tīru un sakoptu apkārtējo vidi.

Par veikto pētījumu un atrastiem atkritumiem var ziņot https://rosgis.syke.fi/#report sadaļā “Ziņot par atkritumiem”, atlasot novērojuma veidu “Mazo pludmales atkritumu izpēte” (A. uzdevumam) vai “Ar atkritumiem piemēslota vieta” (B. uzdevumam), atzīmējot novērojuma datumu un laiku, informāciju par novērotajiem atkritumiem un pievienojot fotogrāfijas. Jūsu ziņojumi palīdzēs zinātniekiem pētīt, kādi atkritumi nonāk piekrastē un kur tie visbiežāk uzkrājas.
Ja iespējams, atrastos atkritumus vēlams savākt, atbildot paši par savu drošību, un izsviest atkritumu konteinerī. Savukārt visus atrastos maza izmēra atkritumus piekrastes smiltīs vēlams savākt, ielikt noslēgtā traukā un uzglabāt līdz konkursa noslēguma, jo uzvarētājiem tos būs iespēja iepazīt kopā ar vides izglītības speciālistu no Liepājas RAS. 
7. Vērtēšana, rezultātu paziņošana un apbalvošana
Uzvarētāji tiks noteikti nejaušas atlases kārtībā no visiem konkursa prasībām atbilstošajiem dalībniekiem. Nejaušo atlasi organizē konkursa rīkotāji, piedaloties vismaz trijiem tās darbiniekiem un izmantojot nejaušības principu. Par atlases norisi tiek sastādīts ziņojums.
Rezultāti par 10 uzvarētājiem tiks paziņoti 5. novembrī. Uzvarētāji tiks informēti individuāli, nosūtot paziņojumu e-pastā, kā arī rezultāti tiks publicēti www.liepajasras.lv, www.facebook.com/LiepajasRas/ .
Desmit nejaušas atlases kārtībā noteiktie uzvarētāji saņems balvā DEPO dāvanu karti 150 EUR vērtībā un  SIA Liepājas RAS vides izglītības speciālistu vadītu izglītojošu nodarbību par maza izmēra atkritumiem dabā, kas tiks organizēta uzvarētāja pirmsskolas izglītības iestādē, iepriekš vienojoties par laiku.
8. Informācija par personas datu apstrādi
Konkursa personas datu apstrādes pārzins ir SIA “Liepājas RAS”. Konkursa laikā no dalībniekiem saņemtie materiāli, kuros varētu būt ietverti personas dati, galvenokārt fotogrāfijas vai video, var tikt publicēti ārējās komunikācijas kanālos, lai sabiedrību informētu par SIA “Liepājas RAS” darbību un veicinātu izpratni par atkritumu apsaimniekošanu. 
Papildu informācija par personas datu apstrādi pieejama tīmekļvietnes  www.liepajasras.lv sadaļas “Uzņēmums” apakšsadaļā “Privātuma politika”.
9. Papildu informācija
Organizators patur tiesības mainīt konkursa nolikumu, ja tā norises laikā rodas nepieciešamība.

